MT Il-Ġurnal Uffiċjali ta’ l-Unjoni Ewropea C 212/10

Avviż ta' bidu ta' reviżjoni interim parzjali tal-miżuri ta' kontrobilanċ applikabbli għal importazzjonijiet ta' ċerti antibjotiċi b'firxa wiesgħa li joriġinaw mill-Indja

(2007/C 212/12)

Il-Kummissjoni ddeċidiet b'inizjattiva tagħha stess li tibda reviżjoni interim parzjali limitata għal-livell ta' sussidju għal ċerti produtturi esportaturi Indjani skond l-Artikolu 19 tar-Regolament tal-Kunsill (KE) Nru 2026/97 tas-6 ta' Ottubru1997 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (“ir-Regolament bażiku”) (1).

1. Il-Prodott

Il-prodott rivedut huwa amoxicillin trihydrate, ampicillin trihydrate u cefalexin mhux imqiegħed f'dożi mkejla jew f'forom jew pakketti għal bejgħ bl-imnut li joriġina fl-Indja (“il-prodott ikkonċernat”), li bħalissa huwa klassifikabbli fi ħdan il-kodiċi NM ex ex 2941 10 20 u ex ex 2941 90 00. Dawn il-kodiċi NM qed jingħataw biss bħala tagħrif.

2. Il-miżuri eżistenti

Il-miżuri li bħalissa huma fis-seħħ huma dazju definittiv ta' kontrobilanċ impost mir-Regolament tal-Kunsill (KE) Nru 713/2005 dwar l-importazzjonijiet ta' ċerti antibjotiċi b'firxa wiesgħa li joriġinaw mill-Indja (2).

3. Il-bażijiet għar-reviżjoni

Hemm biżżejjed evidenza prima facie disponibbli għall-Kummissjoni li ċ-ċirkostanzi fir-rigward tas-sussidju li l-miżuri ġew stabbiliti abbażi tagħhom, inbidlu u li dawn il-bidliet huma ta' natura dewwiema.

Il-benefiċċji ta' żewġ skemi sussidjarji (l-Iskema tal-Librett tal-Kreditu fuq id-Dazju (“DEPBS”) u l-Eżenzjoni għat-Taxxa fuq id-Dħul skond l-Artikolu 80 HHC ta' l-Att dwar it-Taxxa fuq id-Dħul (“ITES”) jidhru li naqsu b'mod sinifikanti. Dan minħabba l-modifika tal-liġijiet bażiċi Indjani rilevanti li dawn l-iskemi huma bbażati fuqhom.

Minħabba f'hekk il-livell ta' sussidju x'aktarx li naqas għal dawk il-kumpaniji li l-miżuri fuqhom huma bbażati kompletament jew parzjalment fuq il-benefiċċji miksuba minn waħda mill-iskemi msemmija hawn fuq jew mit-tnejn li huma matul il-perjodu ta' investigazzjoni użat fl-investigazzjoni li wasslet għad-determinazzjoni tal-livell ta' miżuri eżistenti.

Dan jindika li l-miżuri msemmija fil-paragrafu preċedenti dwar l-importazzjonijiet tal-prodott rivedut fil-livell preżenti jista' ma jkunx għad hemm bżonnhom biex jikkontrobilanċjaw is-sussidji ta' issa. Għalhekk, il-miżuri għandhom jiġu riveduti għall-kumpaniji meqjusa.

Dawn il-kumpaniji jinkludu dawk elenkati fl-Anness u kwalunkwe produttur ieħor tal-prodott suġġett għar-reviżjoni li jippreżenta ruħu lill-Kummissjoni qabel l-iskadenza stabbilita fil-punt 5(b)(i) hawn taħt u juri fl-istess limitu ta' żmien li (1) gawda l-benefiċċji ta' waħda mill-iskemi msemmija hawn fuq jew mit-tnejn li huma matul il-perjodu ta' l-investigazzjoni użat fl-investigazzjoni li wasslet għad-determinazzjoni tal-livell tal-miżuri li huwa suġġett għalihom (1 ta' April 2002 — 31 ta' Marzu 2003), u li (2) minħabba l-bidliet strutturali f'dawn l-iskemi kif imsemmi hawn fuq, il-benefiċċju li jiġi minn dawn l-iskemi naqas.

Barra minn hekk, jekk l-investigazzjoni tar-reviżjoni turi jew kwalunkwe parti interessata tipprovdi biżżejjed evidenza prima facie qabel l-iskadenza stabbilita fil-punt 5(a)(i) hawn taħt li esportaturi tal-prodott ikkonċernat li huma konċernati minn din ir-reviżjoni qegħdin jibbenefikaw minn skemi sussidjarji għajr dawk imsemmijin hawn fuq, investigazzjoni ta' dawn l-iskemi tista' ssir ukoll fil-qafas ta' din ir-reviżjoni.

Dawn ir-rati jistgħu jiġu riveduti sal-punt li l-marġini ta' sussidju modifikati li rriżultaw minn din l-investigazzjoni jistgħu jħallu impatt fuq il-miżuri applikabbli għall-kumpaniji li jikkooperaw fl-investigazzjoni li stabbilew il-livell tal-miżuri u/jew fuq il-miżura residwa applikabbli għall-kumpaniji l-oħrajn kollha.

4. Il-proċedura

Wara li ddeterminat, b'konsultazzjoni mal-Kumitat Konsultattiv, li hemm biżżejjed evidenza biex ikun iġġustifikat il-bidu ta' reviżjoni interim parzjali ex officio, il-Kummissjoni qiegħda b'dan tagħti bidu għal reviżjoni skond l-Artikolu 19 tar-Regolament bażiku.

L-investigazzjoni se tivvaluta l-bżonn għall-kontinwazzjoni, it-tneħħija jew l-emenda tal-miżuri eżistenti fir-rigward ta' dawk il-kumpaniji li bbenefikaw minn waħda mill-iskemi ta' sussidju msemmija hawn fuq jew mit-tnejn li huma, għal dawk il-kumpaniji, fir-rigward ta' skemi oħrajn fejn ġiet ipprovduta evidenza biżżejjed kif imsemmi fil-punt 3, paragrafu 6 hawn fuq. L-investigazzjoni se tivvaluta wkoll il-bżonn, skond is-sejbiet ta' l-investigazzjoni attwali, biex tirrevedi l-miżuri applikabbli għall-kumpaniji l-oħrajn li kkooperaw fl-investigazzjoni li stabbilew il-livell tal-miżuri eżistenti u/jew il-miżura residwa applikabbli għall-kumpaniji l-oħrajn kollha.

(a) It-teħid ta' kampjuni

Fid-dawl tan-numru apparenti ta' partijiet involuti f'dan il-proċediment, il-Kummissjoni tista' tiddeċiedi li tapplika t-teħid ta' kampjuni, skond l-Artikolu 27 tar-Regolament bażiku.

(i) Teħid ta' kampjuni għall-esportaturi/produtturi

Sabiex il-Kummissjoni tkun tista' tiddeċiedi jekk it-teħid ta' kampjuni hux meħtieġ u, jekk inhu hekk, tagħżel kampjun, l-esportaturi/produtturi kollha, jew ir-rappreżentanti li jaġixxu f'isimhom, huma b'dan mitluba jippreżentaw ruħhom billi jikkuntattjaw lill-Kummissjoni u jipprovdulha t-tagħrif li ġej dwar il-kumpanija jew kumpaniji tagħhom fil-limitu taż-żmien stabbilit fil-punt 5(b)(i) u fil-formati indikati f'punt 6:

— isem, indirizz, indirizz elettroniku, numru tat-telefon, u numru tal-faks u persuna ta' kuntatt,

— il-fatturat fil-munita lokali u l-volum f'kg tal-prodott ikkonċernat mibjugħ għall-esportazzjoni lejn il-Komunità matul il-perjodu mill-1 ta' April 2006 sal-31 ta' Marzu 2007,

— il-fatturat fil-munita lokali u l-volum f'kg tal-prodott ikkonċernat mibjugħ fuq is-suq lokali waqt il-perjodu mill-1 ta' April 2006 sal-31 ta' Marzu 2007,

— jekk il-kumpanija hix bi ħsiebha titlob rata individwali ta' sussidju (rati individwali ta' sussidju jistgħu biss jintalbu minn produtturi) (3),

— l-attivitajiet preċiżi tal-kumpanija fir-rigward tal-produzzjoni tal-prodott ikkonċernat u l-volum ta' produzzjoni f'kg tal-prodott ikkonċernat, il-kapaċità ta' produzzjoni u l-investimenti fil-kapaċità ta' produzzjoni matul il-perjodu mill-1 ta' April 2006 sal-31 ta' Marzu 2007,

— l-ismijiet u l-attivitajiet preċiżi tal-kumpaniji relatati (4) kollha involuti fil-produzzjoni u/jew fil-bejgħ (esportazzjoni u/jew domestiku) tal-prodott ikkonċernat,

— jekk il-kumpanija rċevietx benefiċċji mid-DEPBS u/jew l-ITES (i) fil-perjodu ta' l-investigazzjoni użat fl-investigazzjoni li wasslet għad-determinazzjoni tal-livell tal-miżura li hija suġġetta għaliha bħalissa (1 ta' April 2002 — 31 ta' Marzu 2003) u/jew (ii) fil-perjodu mill-1 ta' April 2006 sal-31 ta' Marzu 2007.

— kwalunkwe tagħrif ieħor rilevanti li jgħin lill-Kummissjoni fl-għażla tal-kampjun.

Ladarba tipprovdi t-tagħrif imsemmi hawn fuq, il-kumpanija tkun qed taċċetta l-inklużjoni possibbli tagħha fil-kampjun. Jekk il-kumpanija tintgħażel biex tifforma parti mill-kampjun, dan ikun jimplika li l-kumpanija jkollha twieġeb għal kwestjonarju u taċċetta investigazzjoni fuq il-post dwar it- tweġibiet tagħha. Jekk il-kumpanija tindika li ma taqbilx ma' l-inklużjoni possibbli tagħha fil-kampjun, titqies li ma kkooperatx fl-investigazzjoni. Il-konsegwenzi għal nuqqas ta' kooperazzjoni huma stipulati fil-punt 7 hawn taħt.

Sabiex tikseb it-tagħrif li jidhrilha li hu meħtieġ għall-għażla tal-kampjun ta' esportaturi/produtturi, il-Kummissjoni, barra minn hekk, se tikkuntattja lill-awtoritajiet tal-pajjiż esportatur, u lil kwalunkwe assoċjazzjoni magħrufa ta' esportaturi/produtturi.

(ii) L-għażla aħħarija tal-kampjun

Il-partijiet interessati kollha li jixtiequ jressqu xi tagħrif rilevanti f'dak li għandu x'jaqsam ma' l-għażla tal-kampjun għandhom jagħmlu dan fil-limitu ta' żmien stipulat fil-punt 5(b)(ii).

Il-Kummissjoni bi ħsiebha tagħmel l-għażla aħħarija tal-kampjun wara li tkun ikkonsultat il-partijiet ikkonċernati li jkunu esprimew ir-rieda tagħhom li jkunu inklużi fil-kampjun.

Il-kumpaniji inklużi fil-kampjun għandhom iwieġbu għal kwestjonarju fi ħdan il-limitu ta' żmien stabbilit fil-punt 5(b)(iii) u għandhom jikkooperaw fi ħdan il-qafas ta' l-investigazzjoni.

Jekk ma jkunx hemm kooperazzjoni biżżejjed, il-Kummissjoni tista' tibbaża s-sejbiet tagħha, skond l-Artikoli 27(4) u 28 tar-Regolament bażiku, fuq il-fatti disponibbli. Konklużjoni bbażata fuq fatti disponibbli tista' tkun anqas vantaġġuża għall-parti kkonċernata, kif spjegat fil-punt 7.

(b) Kwestjonarji

Biex tikseb it-tagħrif li tqis meħtieġ għall-investigazzjoni tagħha, il-Kummissjoni se tibgħat kwestjonarji lill-kumpaniji fil-kampjun u lill-awtoritajiet tal-pajjiż esportatur ikkonċernat.

(ċ) Ġbir ta' tagħrif u smigħ ta' seduti

Il-partijiet interessati kollha qegħdin b'dan jiġu mistiedna jippreżentaw il-fehmiet tagħhom, jibagħtu tagħrif ieħor barra t-tweġibiet għall-kwestjonarju u jipprovdu evidenza ta' appoġġ. Dan it-tagħrif u din l-evidenza ta' appoġġ għandhom jaslu għand il-Kummissjoni fil-limitu taż-żmien stabbilit fil-punt 5(a)(i).

Barra minn hekk, il-Kummissjoni tista' tisma' lill-partijiet interessati, sakemm dawn jagħmlu talba li fiha juru li hemm raġunijiet partikolari għalfejn għandhom jinstemgħu. Din it-talba għandha ssir fiż-żmien stipulat fil-punt 5(a)(ii).

5. Limiti taż-żmien

(a) Il-limiti ta' żmien ġenerali

(i) Biex il-partijiet jippreżentaw ruħhom, biex jibagħtu t-tweġibiet tal-kwestjonarju u kwalunkwe tagħrif ieħor

Il-partijiet interessati kollha, jekk ir-rappreżentazzjonijiet tagħhom għandhom jitqiesu matul l-investigazzjoni, għandhom jippreżentaw ruħhom billi jikkuntattjaw lill-Kummissjoni, iwasslu l-fehmiet tagħhom u jibagħtu t-tweġibiet tal-kwestjonarju, b'mod partikolari l-awtoritajiet tal-pajjiż esportatur ikkonċernat, jew kwalunkwe tagħrif ieħor, inkluż dak imsemmi fil-punt 3, is-sitt paragrafu, fi żmien 40 jum mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea, sakemm ma jkunx speċifikat mod ieħor. Qiegħda tinġibed l-attenzjoni għall-fatt li l-eżerċizzju tal-parti l-kbira tad-drittijiet proċedurali stabbiliti fir-Regolament bażiku jiddependi mill-fatt li l-parti tippreżenta ruħha lill-Kummissjoni matul il-perjodu msemmi qabel.

(ii) Seduti

Il-partijiet interessati kollha jistgħu wkoll japplikaw biex jinstemgħu mill-Kummissjoni fl-istess limitu ta' żmien ta' 40 jum.

(b) Il-limitu speċifiku ta' żmien fir-rigward tat-teħid ta' kampjuni

(i) It-tagħrif speċifikat fil-punt 4(a)(i) għandu jasal għand il-Kummissjoni fi żmien 15-il jum mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea, billi l-Kummissjoni bi ħsiebha tikkonsulta l-partijiet ikkonċernati li esprimew ir-rieda tagħhom li jkunu inklużi fil-kampjun fl-għażla finali tiegħu fi żmien perjodu ta' 21 jum mill-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(ii) Kull tagħrif ieħor rilevanti għall-għażla tal-kampjun kif imsemmi fil-punt 4(a)(ii) għandu jasal għand il-Kummissjoni fi żmien 21 jum mill-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

(iii) It-tweġibiet għall-kwestjonarju mill-partijiet inklużi fil-kampjun għandhom jaslu għand il-Kummissjoni fi żmien 37 jum mid-data tan-notifika ta' l-inklużjoni tagħhom fil-kampjun.

6. Il-preżentazzjonijiet bil-miktub, it-tweġibiet għall-kwestjonarju u l-korrispondenza

Il-preżentazzjonijiet u t-talbiet kollha magħmula mill-partijiet interessati għandhom isiru bil-miktub (mhux b'format elettroniku, sakemm ma jkunx speċifikat mod ieħor) u għandhom jindikaw l-isem, l-indirizz, l-indirizz elettroniku, u n-numri tat-telefon u tal-faks tal-parti interessata. Kull preżentazzjoni bil-miktub, inkluż it-tagħrif mitlub f'dan l-avviż, it-tweġibiet tal-kwestjonarju u l-korrispondenza mogħtija mill-partijiet interessati fuq bażi kunfidenzjali għandha tkun immarkata bħala “Limitata” (5) u, skond l-Artikolu 29(2) tar-Regolament bażiku, għandha tkun akkumpanjata minn verżjoni mhux kunfidenzjali, immarkata “GĦALL-ISPEZZJONI MILL-PARTIJIET INTERESSATI”.

L-Indirizz tal-Kummissjoni għall-korrispondenza:

European Commission Directorate General for Trade Directorate H Office: J-79 4/23 B-1049 Brussels Faks (32-2) 295 65 05

7. Nuqqas ta' kooperazzjoni

F'każijiet fejn xi parti interessata tirrifjuta l-aċċess għat-tagħrif meħtieġ jew ma tipprovdihiex fil-limiti ta' żmien, jew b'mod sinifikanti xxekkel l-investigazzjoni, is-sejbiet, affermattivi jew negattivi, jistgħu jsiru skond l-Artikolu 28 tar-Regolament bażiku, abbażi tal-fatti disponibbli.

Fejn jinstab li xi parti interessata tkun tat informazzjoni falza jew qarrieqa, l-informazzjoni għandha titwarrab u jistgħu jintużaw il-fatti disponibbli, skond l-Artikolu 28 tar-Regolament bażiku. Jekk parti interessata ma tikkooperax jew tikkoopera biss b'mod parzjali, u jsir użu mill-fatti disponibbli, ir-riżultat jista' jkun inqas favorevoli għal dik il-parti milli kieku kkooperat.

8. L-iskeda ta' l-investigazzjoni

L-investigazzjoni għandha tiġi konkluża, skond l-Artikolu 22(1) tar-Regolament bażiku fi żmien 15-il xahar mid-data tal-pubblikazzjoni ta' dan l-avviż fil-Ġurnal Uffiċjali ta' l-Unjoni Ewropea.

9. Reviżjonijiet interim oħrajn skond l-Artikolu 19 tar-Regolament bażiku

L-ambitu tar-reviżjoni attwali huwa kif inhu stipulat fil-punt 4 hawn fuq. Kull parti li tixtieq titlob reviżjoni fuq bażijiet oħrajn tista' tagħmel dan skond id-dispożizzjonijiet ta' l-Artikolu 19 tar-Regolament bażiku.

10. L-ipproċessar ta' data personali

Jekk jogħġbok kun af li kull data personali miġbura f'din l-investigazzjoni tkun ittrattata skond ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward ta' l-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (6).

(1) ĠU L 288, 21.10.97, p. 1. Ir-Regolament kif emendat l-aħħar mir-Regolament (KE) Nru 461/2004 (ĠU L 77, 13.3.2004, p. 12).

(2) ĠU L 121, 13.5.2005, p. 1.

(3) Marġini individwali jistgħu jintalbu skond l-Artikolu 27(3) tar-Regolament bażiku għal kumpaniji li mhumiex inklużi fil-kampjun.

(4) Għal aktar tagħrif dwar it-tifsira ta' kumpaniji relatati, jekk jogħġbok irreferi għall-Artikolu 143 tar-Regolament tal-Kummissjoni (KEE) Nru 2454/93 tat-2 ta' Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi il-Kodiċi Doganali Komunitarju (ĠU L 253, 11.10.1993, p. 1).

(5) Dan ifisser li d-dokument ikun għal użu intern biss. Huwa protett skond l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsil tat-30 ta' Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Huwa dokument kunfidenzjali skond l-Artikolu 29 tar-Regolament bażiku u l-Artikolu 12 tal-Ftehim tad-WTO dwar is-Sussidji u l-Miżuri ta' Kontrobilanċ.

(6) ĠU L 8, 12.1.2001, p. 1.